Ռիբի Ջեքսոն

**Մորին Ռեյլեթ «Ռիբի» Ջեքսոն-Բրաուն** (,), ամերիկացի երգչուհի և Ջեքսոնների երաժշտական ընտանիքի ավագ երեխա։ Առաջին անգամ բեմում հանդես է եկել իր քույրերի և եղբայրների հետ 1974 թվականին՝ Լաս Վեգասի «*MGM Grand Hotel and Casino*»-ում կայացած շոուների ժամանակ, ապա հանդես է եկել «*The Jacksons»* հեռուստասերիալում։ 34 տարեկան հասակում Ջեքսոնը թողարկել է իր դեբյուտային «*Centipede»* (1984) ալբոմը։ Ալբոմի գլխավոր երգը, որը գրել էր նրա կրտսեր եղբայր Մայքլ Ջեքսոնը, մինչ օրս համարվում է նրա ամենահաջողված սինգլը։ Հետագայում նա թողարկեց ևս երկու ալբոմ՝ «*Reaction»* (1986) և «*R U Tuff Enuff»* (1988)։

Յոթ տարվա դադարից հետո Ջեքսոնը վերադարձավ «*Forever Young»* երգի քավերով, որը ներառված էր «*Free Willy 2: The Adventure Home»* ֆիլմի սաունդթրեքում, իսկ երեք տարի անց՝ 1998 թվականին, թողարկեց «*Yours Faithfully»* ալբոմը։ Այս ալբոմը, որը մինչ օրս նրա վերջին ալբոմն է, ստեղծվել է տարբեր արտիստների և պրոդյուսերների հետ համագործակցության արդյունքում, այդ թվում՝ «*Men of Vizion»*-ի անդամ Սփենքի Ուիլյամսի, Քիթ Թոմասի և Էլիոթ Քենեդիի հետ։ Ալբոմում մասնակցություն են ունեցել նաև նրա երեխաները։ 2011 թվականին Ռեբին մեկնարկեց «*Pick Up the Phone Tour»*-ը, որը նվիրված էր ԱՄՆ-ի այն դեռահասներին, ովքեր ինքնասպանություն էին գործել։

## Կյան և գործունեություն
### Մանկություն և երիտասարդություն
Մորին Ռեյլեթ Ջեքսոնը ծնվել է 1950 թվականի մայիսի 29-ին Ինդիանա նահանգի Գերի քաղաքում՝ Ջեքսոն փողոցի «2300» հասցեում, աշխատավոր դասի ընտանիքում։ Նա Ջոզեֆ Ուոլթեր «Ջո» Ջեքսոնի  և Քեթրին Էսթեր Ջեքսոնի (օրիորդական ազգանունը՝ Սքրյուս ) առաջնեկ դուստրն է և նրանց տասը երեխաներից ամենամեծը։ Նրա քույրերն ու եղբայրներն են՝ Ջեքին, Տիտոն (մահացել է 2024 թ. սեպտեմբերի 15-ին), Ջերմեյնը, Լա Թոյան (ով ծնվել է Ռեբիի վեցերորդ ծննդյան օրը), Մառլոնը, Բրենդոնը (մահացել է 1957 թ. մարտի 12-ին), Մայքլը (մահացել է 2009 թ. հունիսի 25-ին), Ռենդին և Ջանեթը։
մինի|Հետևի շարքում,ձախից՝ Ջեքի Ջեքսոն, Մայքլ Ջեքսոն, Տիտո Ջեքսոն Մարլոն Ջեքսոն, կենտրոնում՝ Ռենդի Ջեքսոն, Լա Թոյա Ջեքսոն, Ռիբի Ջեքսոն,առաջին շարքում՝ Ջանեթ Ջեքսոն(1977)
Ջոզեֆը աշխատում էր պողպատաձուլարանում և հաճախ հանդես էր գալիս իր եղբոր՝ Լութերի հետ՝ կատարելով ռիթմ ընդ բլյուզ (*[[R&B]]*) ժանրի երգեր «*Falcons*» խմբում։ Քեթրինը Եհովայի վկա էր և իր երեխաներին նույնպես դաստիարակում էր այս կրոնով։ Ժամանակի ընթացքում Ռեբին, Լա Թոյան և Մայքլը դարձան ընտանիքի ամենահավատացյալները։ Իր մանկությունը վերհիշելով՝ Ռեբին 1980-ականների մի ամսագրային հարցազրույցում նշել էր, որ ընտանիքում իր դերը «երկրորդ մոր» պես էր. նա հաճախ խնամում էր իր կրտսեր քույրերին ու եղբայրներին՝ ավագ եղբոր՝ Ջեքիի հետ միասին։ 1968 թվականին նա ավարտել է Գերի քաղաքի Թեոդոր Ռուզվելtի անվան միջնակարգ դպրոցը։

### Վաղ կյանք
Ջեքսոնը իր երգարվեստի կարիերան սկսել է 1974 թվականին՝ Լաս Վեգասում ելույթ ունենալով իր քույրերի և եղբայրների հետ։ Վեգասի շոուները սկսվել էին ապրիլին՝ առանց Ռեբիի․ կոճի վնասվածքի պատճառով նրա դեբյուտը հետաձգվել էր մինչև հունիս։ Նրա հինգ եղբայրները հիմնական ուշադրության կենտրոնում էին, իսկ Ռեբին, Ռենդին, Ջանեթը և Լա Թոյան մասնակցում էին՝ որպես լրացնող դերասաններ ելույթների ընթացքում։

Երբ «*Jackson 5*» խումբը 1976 թվականին բաժանվեց «*Motown*» ձայնագրման ընկերությունից, նրանք պայմանագիր կնքեցին «*[[CBS|CBS Records]]*»-ի հետ և վերանվանվեցին «*[[The Jackson 5|The Jacksons]]*»։ Բացի այդ, եղբայրները պայմանագիր կնքեցին «*CBS-TV»*-ի հետ՝ իրենց ընտանիքի հետ միասին նկարահանվելու «*The Jacksons*» բազմազան շոուում։ Շոուն ցուցադրվել է 1976 թվականի հունիսին՝ ներառելով բոլոր քույրերին և եղբայրներին, բացի Ջերմեյնից, ով նախընտրել էր մնալ «*Motown*╗-ում։ Սկզբնական շոուն բաղկացած էր 30 րոպեանոց չորս էպիզոդից։ Հեռուստադիտողների բարձր վարկանիշների շնորհիվ՝ 1977 թվականի հունվարին ավելի շատ էպիզոդներ ստեղծվեցին։ Այս շոուն առաջինն էր, երբ աֆրոամերիկյան ընտանիք նկարահանվում էր հեռուստատեսային շոուում։ Շոուի ցուցադրությունը կարճ ժամանակ անց ավարտվեց։

Շոուի նկարահանումներից առաջ Ջեքսոնը իր երգելը համարում էր պարզապես սեփական հոբբի։ Նրա հեռուստատեսային փորձառությունը, ինչպես նաև մյուզիքլների հանդեպ վաղ ժամանակներից եկող սերը նրան դրդեցին դառնալ պրոֆեսիոնալ ձայնագրող արտիստ, իսկ շոուի պրոդյուսերն էլ խրախուսեց նրան երգել։ Այդ ժամանակահատվածում Ջեքսոնը հանդես էր գալիս որպես բեք-վոկալիստ՝ տարբեր երաժիշտների համար, և աշխատում էր որպես կաբարե երգչուհի։ Նա իր ձայնն էր նվիրում այնպիսի արտիստների երգերին, ինչպիսիք են «*The Emotions*»-ը, Սոնի Բոնոն և Բեթի Ռայթը՝ մինչև իր երկրորդ հղիությունը կարճ ժամանակով դադարեցրեց նրա երաժշտական կարիերան։

### «Centipede»
Տարիների նախապատրաստությունից հետո Ջեքսոնի դեբյուտային ալբոմը՝ «*Centipede»*-ը, թողարկվեց 1984 թվականի հոկտեմբերին՝ «*[[Columbia Records]]*» ընկերության կողմից, որը երկու տարի առաջ պայմանագիր էր կնքել նրա հետ՝ որպես մենակատար արտիստ։ Ալբոմը թողարկվեց միայն այն բանից հետո, երբ Ջեքսոնը վստահ եղավ, որ իր ընտանեկան կյանքը կայուն է և կարողանում է ժամանակ անցկացնել իր փոքրիկ երեխաների հետ։ «*Centipede»* ալբոմը հասավ 13-րդ տեղին «*[[Billboard]]»*-ի լավագույն «*[[Ռիթմ ընդ բլյուզ|R&B]]/[[Հիփ հոփ|Hip-Hop]]*» ալբոմների ցանկում և 63-րդ տեղին՝ «*Top 200»*-ում։ Ալբոմի ձայնագրությունը ընտանեկան գործ էր՝ տարբեր անդամների մասնակցությամբ։ Նրա ամուսինը՝ Նաթանիել Բրաունը (1949-2013), համահեղինակեց «*Come Alive Saturday Night*» երգը՝ իր կնոջ երկու եղբայրների՝ Ռենդիի և Տիտոյի հետ միասին։ Տիտոն նաև իր կնոջ՝ Դի Դիի հետ միասին գրել է «*Hey Boy*» երգը։ Ալբոմի ամենահաջողված երգը եղել է միլիոնավոր օրինակներով վաճառված վերնագրային երգը՝ «Centipede»։ Երգը գրել, կազմել և արտադրել է Մայքլ Ջեքսոնը, իսկ բեք-վոկալում հանդես են եկել Մայքլը և «*The Weather Girls»* խումբը։ Երգը հասավ 4-րդ տեղին՝ «*Black Singles»* չարթում և արդյունքում «*RIAA*»-ի կողմից ստացել է ոսկե հավաստագիր։ «*Centipede*»-ը Մայքլի առաջին փորձն էր երգ գրելու և արտադրելու ոլորտում՝ իր «*Thriller»* (1982) հաջողված ալբոմից հետո։

Ռեբիի ալբոմի այլ երգերի թվում էին նաև Պրինսի «*I Feel for You*» և Սմոքի Ռոբինսոնի ու «*The Miracles*» խմբի «A Fork in the Road» երգերի քավեր տարբերակները։ Ալբոմը ստացել է խառը արձագանքներ՝ լրագրողների և երաժշտական քննադատների կողմից։ «*Jet»* ամսագրի համաձայն՝ «*Centipede»* ալբոմը ցույց տվեց Ջեքսոնի՝ որպես «օրինական ձայնագրող արտիստի» կայացումը և ապացուցեց, որ նա տաղանդավոր և մեծ հետաքրքրություն առաջացնող է։ Այս ալբոմով Ջեքսոնը դարձավ իր քույրերի և եղբայրների շարքում վերջինը, ով սկսեց ձայնագրման կարիերա և թողարկեց հիթային երգեր։

Հետագայում Ռեբին հայտնեց, որ «*Centipede»*-ի թողարկման ժամանակ քննարկումներ են եղել այն մասին, թե արդյոք նա պետք է պրոֆեսիոնալ օգտագործի Ջեքսոն ազգանունը։ Սկզբում նա չէր ցանկանում օգտագործել իր օրիորդական ազգանունը, սակայն ավելի ուշ հասկացավ, որ իր ժառանգությունը մերժելը անիմաստ է։ Ջեքսոնը նշեց, որ ալբոմի շապիկի վրա գտավ հետևյալը՝ «Rebbie»-ն՝ մեծ տառերով, իսկ «Jackson»-ը՝ փոքր։ Նա նաև ընդգծեց, որ իր քույրերի և եղբայրների՝ Մայքլի և Ջանեթի հաջողությունը խոչընդոտ չի եղել իր համար, այլ նույնիսկ նպաստել է իր կարիերային։ Ռեբին ավելացրեց, որ իրեն չի անհանգստացրել «անունի ճանաչելիության» հարցը։

### «Reaction» և «''R U Tuff Enuff»''
*«Reaction»* ալբոմը «*Centipede»*-ի շարունակությունն էր և թողարկվեց 1986 թվականի հոկտեմբերին։ Այն ձայնագրվել է Լոս Անջելեսում գտնվող Տիտոյի «*Ponderosa»* ստուդիայում։ Ալբոմի պրոդյուսերները Տիտոն, Դևիդ Քոնլին և Դևիդ Թաունսենդն էին՝ *R&B* ժանրի «*Surface»* խմբից։ Ալբոմում ներառված էին մի քանի դուետներ, այդ թվում՝ «*Cheap Trick»* խմբի մեներգիչ Ռոբին Զանդերի հետ, ինչպես նաև Այզեկ Հեյսի հետ ։ Զանդերի և Ջեքսոնի համագործակցությունը՝ «*You Send the Rain Away*» երգը, թողարկվեց որպես սինգլ և հասավ *R&B* սինգլների ցանկի 50-րդ հորիզոնականին։ Հեյսի հետ բալլադը՝ «Tonight I'm Yours» չթողարկվեց որպես սինգլ, բայց լայնորեն հեռարձակվեց ռադիոյով։ Ալբոմի գլխավոր հիթը դարձավ «*Reaction*» վերնագրային երգը, որը հասավ *R&B* սինգլների ցանկի 16-րդ հորիզոնականին։

*«R U Tuff Enuff»* ալբոմը «*Reaction»*-ին հաջորդեց և թողարկվեց 1988 թվականի հուլիսին։ Այս ալբոմում Ջեքսոնը ավելի մեծ դերակատարություն ուներ արտադրական գործընթացում, քան իր նախորդ ալբոմներում։ Ալբոմի թողարկման ժամանակ նա նշել է, որ դրա հնչողությունը տարբերվում էր իր նախկին աշխատանքներից։ Ջեքսոնը մեկնաբանել է, որ ալբոմն ավելի «բազմակողմանի» էր, թեև պարունակում էր շատ պարային երաժշտություն՝ նման լինելով մյուս ալբոմներին։ Ալբոմից երկու սինգլներ հայտնվեցին *R&B* սինգլների ցանկում՝ «Plaything» երգը, որը մտավ լավագույն տասնյակի մեջ, և վերնագրային «*R U* *Tuff Enuff*» երգը, որը հասավ 78-րդ հորիզոնականին։ 1988 թվականի հունիսի կեսերին հաղորդվել էր, որ «*R U Tuff Enuff»* ալբոմը վաճառվել է 300,000 օրինակով։ «*[[MTV]]»*-ն ավելի ուշ նշել է, որ ալբոմը «դժվարություններ» է ունեցել՝ վաճառքների առումով։ Ջեքսոնը իր ձայնը նվիրեց «*2300 Jackson Street*» երգին, որը նրա եղբայրների համանուն ալբոմի գլխավոր երգն էր, մինչև որ որոշ ժամանակով դադարեցրեց երաժշտության թողարկումը։ Ավելի ուշ Ջեքսոնը նշեց, որ այդ դադարի ընթացքում հանդես է եկել համերգներով՝ ամբողջ աշխարհում։

### Վերադարձ՝ դեպի երաժշտություն և «''Yours Faithfully»''
Յոթ տարվա ընդմիջումից հետո Ջեքսոնը վերադարձավ երաժշտական ասպարեզ՝ ներկայացնելով Բոբ Դիլանի «*Forever Young*» երգի քավերը 1995 թվականին՝ «*Free Willy 2: The Adventure Home»* ֆիլմի համար։ Ավելի ուշ նա պայմանագիր կնքեց իր եղբայր Մայքլի ձայնագրային լեյբլի՝ «*MJJ Music»*-ի հետ։ 10 տարվա դադարից հետո՝ 1998 թվականի մարտի 31-ին, թողարկվեց նրա նոր ալբոմը՝ «*Yours Faithfully»*: Ալբոմում ներառված էր «*Centipede»* երգի ռեմիքսված տարբերակը։ Սկզբում Ջեքսոնը չէր ցանկանում ներառել այս երգը՝ կարծելով, որ այն պատկանում է անցյալին։ Սակայն որոշ ժամանակ անց նա մտածեց, որ ռեմիքսի ներառումը՝ իր որդի Օսթինի ռեփով, կարող է լավ միջոց լինել՝ երաժշտական աշխարհ վերադառնալու համար։

Բացի այդ, նրա մյուս երկու երեխաները՝ Սթեյսին և Յաշին, մասնակցել էին ալբոմի բեք-վոկալներում։ Ալբոմի մյուս երգերից էր «*Fly Away*»-ն, որը գրել և արտադրել էր Մայքլ Ջեքսոնը։ Մայքլը նաև ծառայել էր որպես ալբոմի համապրոդյուսեր։[2] Ալբոմի մյուս պրոդյուսերները Քիթ Թոմասն ու Էլիոթ Քենեդին էին։ Ալբոմում ներառված էր նաև դուետ «*Men of Vizion»* խմբի անդամ Սփենքի Ուիլյամսի հետ՝ Սփիններսի «*I Don't Want to Lose You*» երգի քավեր տարբերակը։ «*Jet»* ամսագիրը երգը նկարագրել է որպես «շողացող» կատարում։ «*Yours Faithfully»* ալբոմի վերնագրային երգը թողարկվեց որպես սինգլ և հասավ *R&B* չարթի 78-րդ հորիզոնականին։ «*Vibe»* ամսագրի Քուոնոս Միթչելը ալբոմը քննադատեց՝ այն անվանելով «հնացած *R&B* երաժշտության խառնուրդ՝ մի քանի ճարպկորեն տեղադրված նմուշներով»։

### Մայքլ Ջեքսոնի մահը և Ռիբի Ջեքսոնի գործունեությունը
Ռեբիի եղբայր Մայքլ Ջեքսոնը մահացավ 2009 թվականի հունիսի 25-ին՝ սրտի կանգից։ Նրա հիշատակի արարողությունը տեղի ունեցավ 12 օր անց՝ հուլիսի 7-ին, և եզրափակիչում Ջեքսոն ընտանիքի անդամները միասին կատարեցին «We Are the World» և «Heal the World» երգերը։ Այս համատեղ երգեցողությանը մասնակցում էին Մայքլի քույրերն ու եղբայրները, այդ թվում՝ Ռեբին, ինչպես նաև Մայքլի երեխաները։ Հիշատակի արարողությունը տեղի ունեցավ Լոս Անջելեսի «*Staples Center»*-ում, որից հետո Ռեբին, Ջանեթն ու Լա Թոյան «*L.A. Live»* ժամանցային համալիրում դիմեցին երկրպագուներին՝ ասելով. «Մենք անչափ շնորհակալ ենք աջակցության համար։ Մենք բոլորիդ սիրում ենք»։ Մայքլի մահից հետո շաբաթների ընթացքում մամուլում շրջանառվեցին լուրեր այն մասին, որ Ռեբին կարող է դառնալ նրա երեխաների՝ Փրինսի, Փարիզի և Բլանկետի հիմնական խնամակալը։ Նշվում էր, որ եթե Մայքլի և Ռեբիի մայրը՝ Քեթրինը, ստանար երեխաների պաշտոնական խնամակալությունը, Ռեբին կլինի նրանց ամենօրյա խնամակալը Ջեքսոնների Էնսինոյի տանը։ Քեթրինը պաշտոնապես ճանաչվեց երեխաների օրինական խնամակալ` 2009 թվականի օգոստոսին։ 2011 թվականի սկզբին Ռեբին հայտարարեց, որ սկսել է նոր ալբոմի ձայնագրությունները՝ 14 տարվա դադարից հետո։ Նա նաև հանդես եկավ ամբողջ ԱՄՆ-ում` համերգային ծրագրերով, որոնցում ներառված էին նրա լավագույն հայտնի երգերը, եղբայրների երգերը և մի շարք դասականներ։

## Անձնական կյանք
18-ամյա Ռեբի Ջեքսոնը հայտարարեց, որ ցանկանում է ամուսնանալ իր մանկության սիրո՝ Նեյթանայել Բրաունի հետ՝ 1968 թվականի նոյեմբերին։ Այս որոշումը տարաձայնություններ առաջացրեց Ջեքսոնների ընտանիքում։ Ռեբին արտահայտեց իր սերն ու ցանկությունը՝ Բրաունի հետ տեղափոխվել Կենտուկի։ Մայրը՝ Քեթրինը, խրախուսեց նրան շարունակել իր պլանները՝ համարելով, որ կնոջ և մոր դերը կարևոր է իր բոլոր դուստրերի համար։

Հոր՝ Ջոզեֆի կարծիքը, սակայն, այլ էր. նա ընդդիմանում էր ամուսնությանը՝ ցանկանալով, որ Ռեբին հետևի իր եղբայրներին և դառնա երգչուհի։ Նա մտավախություն ուներ, որ ամուսնությունը կխանգարի Ռեբիի հաջողությանը շոու բիզնեսում։ Չնայած Ռեբին մանկության տարիներին վերցրել էր կլառնետի, դաշնամուրի և պարի դասեր, նա երբեք չի ցանկացել զբաղվել երաժշտական կարիերայով։ Ըստ Ջերմեյնի՝ Ռեբին մի քանի երգելու մրցույթներում հաղթել էր՝ Ջեքիի հետ դուետով։

Ռեբին պնդում էր, որ երջանիկ և կայուն տուն ունենալը շատ ավելի հուսալի էր, քան շոու բիզնեսի անկայուն կյանքը։ Նա նաև ցանկանում էր հեռանալ ընտանիքի՝ խնդիրներով լի տնից և խուսափել հոր՝ Ջոզեֆի բռնություններից։ Մի քանի շաբաթ շարունակվող վեճերից հետո հայրը, վերջիվերջո, տեղի տվեց և թույլ տվեց ամուսնությունը, սակայն հրաժարվեց Ռեբիին ուղեկցել խորանի մոտ։ Նեյթանայել Բրաունը մահացավ քաղցկեղից՝ 2013 թվականի հունվարի 6-ին։

Ռեբին և Բրաունը երեք երեխա ունեցան.

* Սթեյսի Բրաուն (1971 թվականի մայիսի 5)
* Յաշի Բրաուն (1977 թվականի հոկտեմբերի 5)
* Օսթին Բրաուն (1985 թվականի նոյեմբերի 22)

## Սկավառակագիտություն
### Ալբոմներ

### Սինգլներ

## Ծանոթագրություններ

## Աղբյուրներ
* 
* 
* 

## Արտաքին հղումներ
* Rebbie Jackson at Allmusic
* 

 

Կատեգորիա:Ամերիկացի երգչուհիներ
Կատեգորիա:Ամերիկացի երաժիշտներ
Կատեգորիա:Ամերիկացի երգահաններ